**Beszámoló a Telkiben 2018. évben végzett házi gyermekorvosi tevékenységről**

Telki községben területi ellátási kötelezettséggel végzek házi gyermekorvosi ellátást. A gyermekorvosi rendelő a Kórház fasor 24. szám alatt működött 2018 szeptember végéig, ahonnan a Tücsök utca 2. szám alatti új önkormányzati rendelőbe költözött. Az új rendelőhelyiség sokkal tágasabb, korszerűbb, jobb betegellátást biztosítására nyújt lehetőséget. Telki község lakosságából 909 gyermek tartozik körzetembe, 467 fiú és 442 lány gyermek. Korcsoportokban az alábbiak szerint oszlanak meg:

0-4 éves korig 194 fő (91 fiú / 103 lány), ebből 1 éven aluli 49 fő (22 fiú /27 lány)

5-14 éves korig 583 fő (319 fiú / 264 lány)

15-18 éves korig 132 fő (57 fiú / 75 lány)

Telki községben minden munkanapon van rendelés a következő rendelési időkben:

Hétfő: 8:00 - 10:00 rendelés, 10:00 – 12:00 tanácsadás

Kedd: 13:00 – 16:00 rendelés, 12:00 – 13:00 tanácsadás

Szerda: 8:00 – 10:00 rendelés,

Csütörtök: 13:00 – 16:00 rendelés

Péntek: 8:00 – 10:00 rendelés.

Budakeszin (Szanatórium utca 6.) a következő rendelési időkben vagyok elérhető:

Kedd: 17:00 – 19:00 rendelés

Csütörtök: 17:00 – 19:00 rendelés

Elérhetőségeim:

Tel. (Telki rendelő): (26) 920-822

Mobil: 70/312-9341

e-mail cím: engelleiter.bt@gmail.com

Rendelési időben átlagosan megjelent betegek száma: 30-40 fő/nap, amely évszakonként eltér, a téli hónapokban általában 50-60 fő/nap, nyári hónapokban 20-30 fő/nap. Betegrendelésre előzetes bejelentkezésre van lehetőség, időpontfoglalás az aznapi rendelési idő kezdete előtt fél órával lehetséges. Sürgősségi ellátás soron kívül történik. Ha valaki bármilyen oknál fogva nem kapott időpontot, akkor őket a rendelési idő végén érkezési sorrendben, akár rendelési időn túl is megvizsgálom, ellátom.

Szakrendelésre küldött gyermekek száma: 8-12 fő/hó, a következő intézményekben kerültek ellátásra: Szent János kh., Törökbálinti Pulmonológia, Budai Gyermekkórház, I. és II. számú Gyermekklinika.

Fekvőbeteg intézménybe küldött esetek száma havonta: 1 fő/hó (Szent János kh., Szent László kh., I. számú Gyermekklinika) Dg.: Laryngitis, Hányás-kiszáradás-hasmenés, Húgyúti inf., Pneumonia

Akut otthoni betegellátások száma: 10-12 fő/hó.

Gondozottak száma, gondozási dg-sok: 30 fő, dg: Asthma, Bronchitis obst., Down-syndroma, Epilepsia, Diabetes mellitus.

Otthoni preventív látogatások száma: 12-14/hó.

Újszülöttek első otthoni vizsgálatának időpontja hazakerülésük után 24 órán belül megtörténik. Csecsemőhalálozás nem volt. Koraszülés nem volt. A tanácsadáson való megjelenés szintén előjegyzés alapján történik, az időpontok beosztását a védőnők intézi. A védőnőkkel való együttműködés kiváló. A védőnői feladatokat Farkasné Gaál Gabriella betegsége miatt és Felkai Adrienn tartós távolléte miatt helyettes védőnők, Erdős Hermina perbáli védőnő és Gyarmatiné Fekete Csilla budajenői védőnő közösen látják el. A védőnők a megnövekedett munkateher ellenére is kiválóan látják el feladataikat. A szülőkkel való kapcsolatuk a hatékony munkavégzést nagyon elősegíti, a velük való együttműködés kiváló.

Szoptatási arány 0-3. hónapos korban 88%, 6 hónapos korban 38%. A folyamatos D és K vitamin ellátás rendszeres. D vitamint 5 éves korig kapnak szükség szerint, K vitamint 4 hónapos korig havonta egyet, ha anyatejes.

Nagyon szerencsés helyzetben vagyunk Magyarországon a védőoltással megelőzhető betegségek előfordulása tekintetében. Ez annak köszönhető, hogy az oltásellenesség terjedése ellenére még mindig kiváló az átoltottság, azaz kicsi a fogékony populáció. Ez nem mondható el az évek óta morbili járvánnyal küzdő Olaszországról, Romániáról, Ukrajnáról. Megbecsülendő, hogy ilyen sok betegség ellen rendelkezésre áll már az oltóanyag, és véleményem szerint fontos a szülők megfelelő tájékoztatása is.

A kötelező védőoltások beadása rendszeresen történik a tanácsadóban. A választható védőoltások beadása szintén a tanácsadóban történik a szülők kérése szerint (Neisvac, Bexero, Rotarix, Influenzaoltás, Bárányhimlő elleni oltás, Kullancs elleni védőoltás). Kiemelném, hogy a szülők részéről nagyon sok pozitív visszajelzés érkezik a Rotarix védőoltással kapcsolatban. Elmondható, hogy a csecsemők nagy része részesül az oltásban (90% fölötti az oltási arány) amióta az Önkormányzat az oltás térítési díját átvállalta. Megállapítható, hogy 2018. évben az egy éven aluliak között rota fertőzés nem fordult elő.

A védőoltások körében fontosnak tartom kiemelni, hogy a meningococcus B és C (gennyes agyhártyagyulladás) fertőzés megelőzhető védőoltással. Az agyhártyagyulladásos megbetegedések elsősorban a 0-4 éves korú kisded, és a 14-19 év közötti serdülő korosztályban fordulnak elő. Sajnos a maradványtünetek az idejében felismert és megfelelően kezelt betegek egy részében is kialakulhatnak, ezért az invazív meningococcus betegségek védőoltással történő megelőzése kiemelt fontosságú. A meningococcus elleni védőoltás fontosságára minden esetben felhívjuk a szülők figyelmét és ajánljuk a nem kötelező, de választható védőoltások között. Jelenleg mindkét, hazánkban gyakran előforduló szerocsoport (B és C) ellen hatékony vakcinával rendelkezünk, és forgalomban van az Európa több országában előforduló W135 valamint a már hazánkban is felbukkant Y szerocsoportok ellen is védettséget biztosító négykomponensű (A,C,Y,W135) oltóanyag is. Csecsemőkorban a C típus elleni védőoltás ára államilag támogatott, két éves kor felett a vakcinák vény ellenében szerezhetők be.

Kötelező szűrő és időszakos vizsgálatok rendszeresen történnek a Tanácsadóban (1., 3., 6. hónap, 1 éves, továbbiakban évente).

Iskolaorvosi, óvodaorvosi ellátás nem tartozik a feladatkörömbe. Továbbá az ügyeleti ellátás központi ügyeletben történik.

Amennyiben további adatok szükségesek, állok szíves rendelkezésükre.

Budakeszi, 2019. május 13.

Tisztelettel:

 Dr. Asztalos Mária

 házi gyermekorvos